# מנחה הקבוצה

## **נאוה רוזנוסר**

למנחה הקבוצה תפקיד ומקום מרכזי בקבוצה. השפעתו על התהליך הקבוצתי ועל משתתפי הקבוצה, תחילתה במרכיבים “אישיים” כמו גילו של המנחה, מינו וממדים אחרים גלויים לעין, המשכה בערכים תרבותיים ומקצועיים, מניעים, צרכים ותכונות אישיות וסופה במידת המודעות של המנחה לכל אחד ממרכיבים אלה ואחרים ולאופן בו הם משפיעים עליו ועל קשריו.

המנחה הטוב מונע על ידי הרצון להבין, אולם מסוגל לספוג ולהכיל את הקושי שבאי ההבנה ולקבל קיומן של דילמות, סתירות , ניגודים ואמביוולנטיות. המנחה הטוב חייב להיות מהימן ואמין, רק כך יוכל לזכות באמון ובביטחון של חברי הקבוצה. עליו להיות בעל זהות חזקה וברורה לעצמו, “להישאר הוא עצמו” גם כאשר משודרות אליו ציפיות למלא תפקידים רבים ומגוונים: בעל אמון ובטחון בעצמו, באחרים ובקבוצה. המנחה חייב להיות בעל יכולות תקשורת מפותחות: יכולת לאמפטיה – הנדרשת כדי להבין, להרגיש ולשחזר תהליכים המתרחשים אצל אחרים, היכולת לצפות במתרחש ולקיים דיאלוג עם עצמו ועם הזולת. תגובותיו לקבוצה תהיינה ספונטניות , טבעיות, ישירות ואחראיות. חשיבות רבה נודעת ליכולתו של המנחה להיות ספונטני . יכולת זו אינה עולה בקנה אחד עם רצונו של המנחה להיות תמיד צודק ספונטניות משמעה – תגובתיות מיידית וישירה למתרחש, תפיסה אינטואיטיבית, מעורבות ופתיחות רגשית. מנחה ספונטני איננו מנחה בלתי אחראי, כל עוד הוא שוקל את התערבויותיו ומעריך את מידת תרומתן לתהליך הקבוצתי ולחברי הקבוצה.

**אחריות המנחה**  
למנחה אחריות כוללת על הקבוצה ועל תהליך העבודה. האחריות כלפי הקבוצה נתונה בידיו לאורך כל התהליך. אחריות המנחה מתייחסת למחויבותו ולחובתו לעשות כל שביכולתו, ולפעול ליצירת התנאים הנדרשים כדי שהקבוצה תהיה המקום והמסגרת בה יוכלו חבריה להפיק תועלת, לצמוח ולהתפתח. עליו ליצור בקבוצה תנאים המאפשרים לחבריה לפתח תחושה של ביטחון פסיכולוגי, אמון הדדי ולקיים תקשורת פתוחה (פוקס,‎1964 ). במובן זה עליו להבהיר לעצמו ולמשתתפים את מטרות הקבוצה , להקשיב להתרחשויות ולתהליך הקבוצתי ולבחון את תהליך ההתפתחות של הקבוצה. עליו לנהל את עצמו ואת התערבויותיו, כך שיהיו בהלימה עם מטרות הקבוצה. על המנחה ליצור בקבוצה תנאים המקדמים למידה. אלו כוללים מרכיבים של ביטחון פסיכולוגי מחד גיסא, והזדמנות לאתגור, לעימות ולבחינה של פרדיגמות קיימות ויציבות, מאידך גיסא. יש הגורסים (יאלום, ‎1973), כי לקבוצה יש יכולת לספק לחבריה תמיכה, קבלה , תקווה, משוב והזדמנות ללמידה. על המנחה מוטלת האחריות להוציא מין הכוח אל הפועל את המרכיבים הטיפוליים והתמיכתיים הקיימים בקבוצה ואשר מאפשרים צמיחה ושינוי.

גם כאשר הקבוצה גדלה ומתפתחת, וחברי הקבוצה נוטלים ומבצעים תפקידים מסוימים אשר בוצעו תחילה בעיקר על ידי המנחה, וגם כאשר עם תהליך הצמיחה של הקבוצה, המנחה עצמו עשוי להשתחרר מחרדותיו ונוקשותו ולגלות סגנון גמיש ורחב יותר של התנהגויות והתערבויות גם אז, אל לו למנחה לאבד את זהותו כמנחה. עליו לשמור על זהות זו, ולו רק בשל סוגיית אחריותו, ממנה נגזרים משמעת עצמית , דיסציפלינה מקצועית והמטלות ההנחייתיות הקונקרטיות.  
חברי הקבוצה יוסיפו להרגיש בטחון ויהיו מוכנים ליטול סיכונים ולהתנסות בצורה מלאה בתהליך הקבוצתי, כאשר הם מאמינים שקיים בקבוצה אדם אחד אשר יש בו הבנה, כוח, אומץ והוא חופשי מפניות אישיות וממשוא פנים. (וויטאקר.ד., ‎1985).

שאלות לאחר הקריאה:

1. אילו תכונות נדרשות ממנחה קבוצה?
2. כיצד מנחה הקבוצה יכול לייצר תחוש ביטחון לקבוצה?
3. מה מידת ההשפעה של המנחה על הקבוצה? האם זה טוב להשפיע על הקבוצה או עדיף לתת לקבוצה להתפתח בצורה עצמאית לגמרי?
4. מה מנחה הקבוצה יכול לעשות על מנת שהקבוצה תתפתח?
5. מה החששות שלכם התור מנחי קבוצות? כיצד ניתן להתמודד עם חששות אלו?